文字素

文字素（粵音：Man4 zi6 sou3，取自英文：Grapheme），又有叫文字位，係文字學上嘅理論概念，指文字嘅基本組成單位：任何文字系統都係複雜嘅；而無論一套文字系統有幾特別，佢都梗會有某啲「最細嘅單位」，是但搵個最細單位嚟睇，佢拆細或者換做第個單位就會喪失原先嘅意義，而且佢可以同其他最細單位組合，形成更複雜嘅文字單位。
例如 a b c d 等嘅單隻字母，就可以想像成羅馬字母嘅文字素，用粵拼做例，
諸如 j a t c a i 呢啲字母，可以砌埋一齊，形成（例如）字詞 jat1 cai3（一切）。
字串 jat1 cai3（一切）同 jat1 sai3（一世）只係爭咗一個輔音，寫嘅字詞就唔同咗。
唔同文字系統，文字素特徵可以爭好遠，例如粵語書寫（粵文）會用到嘅漢字同羅馬字母，前者係語素文字而後者係字母系統，字母系統每隻文字素都係表示緊元音或者輔音，但係語素文字嘅運作原理就好唔同。
文字學可以當係語言學下嘅學科，專研究文字，以及文字同語言之間嘅關係。文字素呢個概念係文字學嘅根基。不過到咗二〇二〇年代，學界對文字素呢個概念要點樣定義，都仲有些少爭拗。甚至有部份學者主張文字素呢個概念係不必要嘅。

理論概念
同一段羅馬字，用唔同字型印出嚟嘅樣
内文：文字同文字學
睇埋：音素同形態素
喺香港語言學學會（LSHK）嘅用詞當中，grapheme 呢個概念係譯做字素或者字位嘅。
喺二〇一九年，有學者發表論文，主張文字素定義上有以下呢啲特徵：
能夠辨義：是但攞一隻書寫上嘅字詞，如果更改其中一個文字素，就會令到隻字詞喪失原先嘅意思。想像漢字呢如果變做妮（部首變咗）隻漢字表示嘅意思就唔同晒。
語言意義：一嚿文字素理應係表達緊某啲文字單位嘅，例如 a b c d 等嘅字母係表達緊元音或者輔音，而漢字嘅部首就係表達緊隻字詞「意思上屬於咩類別」。
最細單位：無得再「拆細啲」，假如將一嚿文字素再拆細，就會喪失原有嘅意義。
呢個概念嚟自音系學講嘅音素同埋構詞學講嘅形態素。音素係一隻語言嘅音系嘅基本組成部份，隻語言嘅使用者會用音素砌出形態素，而形態素就係最細嘅有意思單位，如果將一嚿形態素啲組成部份拆開，就會喪失原有嘅意思。文字素可以視為呢啲概念喺文字學當中嘅對應。
文字素係一個抽象化嘅概念。例如羅馬字母入便嘅 A，有分大細階（A 同 a）而且仲可以用唔同嘅字型同字體寫或印出嚟，不過無論用嘅字型同字體係乜，（例如）字詞 cat（指貓）嘅意思都唔會改變，呢啲唔同款嘅 A 冚唪唥都屬同一嚿文字素，係 A/a 嘅字素變體。

文字系統
喺現代文字學，啲人要將文字系統分類，往往係睇佢哋啲文字素表示緊乜嘢語言單位——音素、音節定係形態素。

字母系統
内文：字母系統
睇埋：粵拼同耶魯拼音
字素呢個概念出自歐美，而歐洲語言傳統上都係用字母系統嘅，包括羅馬字母、斯拉夫字母同希臘字母等等。羅馬字母嘅變體常見於西歐嘅語言，包括英文、法文、德文、意大利文、葡文... 等咁多西歐語言，慣例上都係用羅馬字母嘅變體嚟寫嘅，而斯拉夫字母就主要分佈喺東歐，例如俄羅斯文同烏克蘭文就傳統上係用斯拉夫字母寫嘅。
英文用嗰套羅馬字母；上面嗰三行係大階，下面嗰兩行係細階，原則上每隻單隻字母都表示緊一個元音或者輔音。英文用嗰套羅馬字母；上面嗰三行係大階，下面嗰兩行係細階，原則上每隻單隻字母都表示緊一個元音或者輔音。
清腭齦擦音（用國際音標寫係 /ʃ/）嘅錄音；呢個音並非 /s/ 同 /h/ 嘅結合體，但好多語言嘅書寫系統習慣上會寫做 sh- 噉嘅款。
好似羅馬字母噉嘅字母系統，屬於表音文字一大類。喺表音文字系統裡便，每一隻文字素都係以音爲依歸表示某啲形式嘅音素。字母系統嘅符號會表示元音同埋輔音，單隻字母每隻都會限喺一套字母內。喺呢種系統下，每一隻單隻字母都可以算係一個字素。
喺字母系統下，一個字素唔一定由單隻字母組成。廿一世紀初嘅英文書寫就有二合字母嘅現象，例如 sh- 呢串符號就成日用嚟寫 /ʃ/ 呢個輔音，例字詞有 sheep 同 ship 等——以當代嘅主流英文嚟講，呢啲字詞開頭個輔音並唔係真係 /s/（通常以字母 s 書寫，想像粵語沙）同 /h/（通常以字母 h 書寫，想像粵語哈）嘅結合，但係慣例上 /ʃ/ 會寫做 sh- 噉嘅樣。而由於 sh- 拆散咗就會意義改變，所以 sh 本身可以當係一個獨立字素噉睇。

漢字系統
内文：漢字同粵字
睇埋：六書
漢字唔係表音文字而係語素文字，無所謂嘅字母。
根據廿一世紀初嘅分析，漢字每一「格」都係表示緊一個形態素或者字詞。當中形聲字會分形符同聲符，形符同聲符都算係自成一嚿文字素，例如清同請呢兩隻漢字，一隻從氵（水部）一隻從言部，形符大致表達隻漢字意思上屬於咩類型，而聲符就大致表達隻漢字嘅發音，因此
清呢隻字，表達同水有關嘅意思，讀音大致似青。
請呢隻字，表達同言語有關嘅意思，讀音都似青。
而清、請同青嘅粵語讀音就係 cing1、cing2/ceng2 同 cing1/ceng1。
摘錄自十五世紀嘅漢字摘錄自十五世紀嘅漢字 上面呢段粵文用咗粵字嚟寫；粵字專門用嚟寫粵語，喺建構原理上同傳統漢字大致相同，都係用緊六書。上面呢段粵文用咗粵字嚟寫；粵字專門用嚟寫粵語，喺建構原理上同傳統漢字大致相同，都係用緊六書。

字素活用
古埃及宗教文獻《死者之書》其中一頁，用聖書體寫佢哋嘅語言。
無論表音文字抑或係語素文字，都唔係定死咗嘅。
語素文字可以攞嚟好似表音文字噉使用。例如古埃及嘅聖書體就好出名，聖書體都有語素文字嘅特徵，有一部份字素係好似漢字中嘅象形字噉一個字素表達字詞但唔表達讀音，但係古埃及人就發明咗一種活用嘅做法，用類似附加符號噉嘅方法，表達某隻字素係「表達意思」定係「表達讀音」，譬如係呢個符號:3.7：
據考究，呢個符號係表達緊屋噉嘅意思，讀音（用國際音標寫）估計係 /pr/。古埃及人會當呢個符號係象形字噉用，表示屋嘅意思，但係有時候佢哋又會用呢個符號嚟書寫 /pr/ 呢個口語音。而古埃及人就發明咗一種做法，防止歧義嘅問題：佢哋規矩指明如果個符號就噉出現，係寫緊 /pr/ 呢個音，但佢哋又可以噉寫，
個符號下面多咗一戙，就表達「個符號係做緊象形字噉嘅功能」嘅意思。一個識字嘅古埃及人望住眼前嘅文本，就能夠得知睇緊嗰個符號係純表音噉表達 /pr/ 定係純表意噉表達屋嘅意思。聖書體入便仲有好多符號都係噉：單獨出現係純表音，加一戙喺下面就變成表意。
漢字當中嘅非表音符號有時亦可以當表音文字噉用，詳情可以睇吓廿一世紀初粵語書寫都會用到嘅假借概念，又或者係古時日文書寫用到嘅萬葉假名。

可以睇埋
連結字：將兩個或者以上嘅文字素拼埋一齊，當成單一字形噉用，例如丹麥文書寫用到嘅 Æ（讀音大致似粵拼 e1）就係由 A 同 E 砌成，但係表示緊一個同 A E 完全唔同嘅元音。
變音符號：變音符號可以算係所謂嘅規範字素，似字素但通常都唔能夠單獨出現。
定符
字符
記號
全套希臘字母，由 alpha 至 omega 都喺齊度；上兩行嘅係大階而下兩行嘅係細階。歐洲嘅一眾文字系統，多數都可以追溯至希臘字母，諸如羅馬字母同斯拉夫字母等都係噉。而希臘字母本身又被指係源自亞非語言用嘅輔音字母。全套希臘字母，由 alpha 至 omega 都喺齊度；上兩行嘅係大階而下兩行嘅係細階。歐洲嘅一眾文字系統，多數都可以追溯至希臘字母，諸如羅馬字母同斯拉夫字母等都係噉。而希臘字母本身又被指係源自亞非語言用嘅輔音字母。

文獻
（英文） Meletis, D. (2019). The grapheme as a universal basic unit of writing. Writing Systems Research, 11(1), 26-49。篇文個標題可以譯作字素作為書寫嘅普世基本單位。篇文講及文字素相關嘅一啲理論爭議，而作者批評歐美學者成日當正單隻字母係文字嘅基本單位，難以將佢哋嘅諗法用落去（例如）漢字嗰度。而文字素就係一個更加廣義嘅概念，可以包含例如漢字形聲字聲符等嘅概念。
（英文） Henry Rogers, Writing systems: A linguistic approach，6.7.4 嗰度講到聖書體點樣用定符嚟消除歧義。